Richard McTaggart

Richard ”Dick” McTaggart (15. lokakuuta 1935 Dundee, Skotlanti – 9. maaliskuuta 2025) oli skotlantilainen, myös Britanniaa edustanut nyrkkeilijä, olympiakultamitalisti ja Euroopan mestari.

Dick McTaggart saavutti nyrkkeilyurallaan menestystä 19-vuotiaana eli vuonna 1954 palvellessaan Britannian kuninkaallisissa ilmavoimissa (RAF). Samana vuonna hän otteli Britannian alle 57 kg:n mestaruudesta, mutta hävisi loppuottelussa Dave Charnleylle, joka sittemmin siirtyi ammattilaiseksi. McTaggart saavutti Britannian alle 51 kg:n mestaruuden ja pääsi edustamaan Britanniaa marras–joulukuussa 1956 Melbournen olympialaisissa. Olympiaturnauksen ensimmäisessä ottelussa hän voitti ceylonilaisen vastustajansa. Tämän jälkeen hän kohtasi puolivälierässä Ranskan André Vairolatton ja välierässä Neuvostoliiton Anatoli Lagetkon, joista molemmista hän otti pistevoiton. Loppuottelussa hän voitti pistein Saksan Harry Kurschatin.

Huolimatta ammattilaistarjouksista McTaggart jatkoi amatööriuraansa ja työskenteli RAF:n palveluksessa. Hän osallistui vuoden EM-kisoihin Englannin edustajana, mutta maanmies Skotlannin John Kidd voitti hänet keskeytyksellä 1. erässä. Seuraavana vuonna McTaggartille tuli jälleen menestystä, sillä hän otti Britannian mestaruuden ja sen jälkeen Brittiläisen Kansainyhteisön mestaruuden alle 51 kg:ssa. Seuraavan vuoden EM-kisat, joissa Dick McTaggart edusti alle 60 kg:n sarjassa Skotlantia, tuli tappio heti ensimmäisessä ottelussa Neuvostoliiton Gennadi Kakoškinille. Vuosi 1960 oli jälleen olympiavuosi. McTaggart otti sarjan alle 51 kg:n edustuspaikan Rooman kisoihin. Niissä thaimaalaisesta ja sen jälkeen ghanalaisesta saatujen voittojen jälkeen hän kohtasi Unkarin Ferenc Kellnerin, jonka voitettuaan hän pääsi tavoittelemaan loppuottelupaikkaa. Se ei tällä kerralla onnistunut, sillä Puolan Kazimierz Paździor otti pistevoiton 4–1 ja voitti lopulta olympiakullan.  

Euroopan mestaruuskisat McTaggartin osalta olivat menneet tähän asti heikosti. Toki hän oli otellut kaksissa käymissään EM-kisoissa kahta sarjaa ylempänä. Vuoden 1961 EM-kisat Belgradissa hän nyrkkeili omassa alle 51 kg:n sarjassa. Niissä hän otti kultaa, voitettuaan aluksi pistein Suomen Pertti Purhosen, neljännesvälierässä Itä-Saksan Herbert Oleschin, välierässä Unkarin János Kajdin ja loppuottelussa Jugoslavian Petar Benedekin. Vuoden 1962 Kansainyhteisön kisoissa McTaggart nyrkkeili sarjassa alle 63,5 kg ja pääsi loppuotteluun, jossa koki tappion Ghanan Clement Quarteylle. Vuoden 1963 EM-kisoissa hän nyrkkeili edelleen samassa 63,5 kg:n sarjassa. Hän voitti ensin Suomen Jarmo Berglöfin, mutta koki seuraavassa ottelussa tappion Länsi-Saksan Gerhard Dieterin tyrmätessä hänet toisessa erässä. 

Vuoden 1964 Tokion olympialaiset olivat McTaggartille kolmannet. Sarja oli edelleen 63,5 kg. Yhden voiton jälkeen hän kohtasi jälleen Unkarin János Kajdin, mutta nyt tuli tappio ja putoaminen olympiaturnauksesta. Vuonna 1965 oli jälleen EM-kisavuosi. Kisat pidettiin Itä-Berliinissä. Dick McTaggartille ne olivat viidennet EM-kisat. Kisat päättyivät hänellä lyhyeen, sillä Itävallan Rupert König otti hänestä pistevoiton.

McTaggartin uralle kertyi otteluita kaikkiaan 634, joista hän voitti 610.

 Lähteet 



 Viitteet 

Luokka:Brittiläiset nyrkkeilijät
Luokka:Brittiläiset olympiavoittajat
Luokka:Vuonna 1935 syntyneet
Luokka:Vuonna 2025 kuolleet